
28.05.2015
Ştire
ANFP în vizită la Academia de Administrare Publică din Republica Moldova
În perioada 21-22 mai 2015, delegația Agenţiei Naţionale a Funcţionarilor Publici (ANFP), condusă de președintele József Birtalan, a participat, în Republica Moldova, la o serie de manifestări prilejuite de organizarea conferinței internaţionale științifico-practice „Teoria şi practica administrării publice (TPAP-2015)”.
Astfel, în acest context, a fost semnat Planul de acţiuni pentru anul 2015, pentru punerea în aplicare a Acordului de cooperare între Ministerul Dezvoltării Regionale şi Administraţiei Publice din România şi Academia de Administrare Publică din Republica Moldova privind managementului funcţiei publice şi al funcţionarilor publici.

De asemenea, evenimentul a marcat și sărbătorirea a 22 de ani de la fondarea Academiei de Administrare Publică din Republica Moldova, instituție al cărui rol este acela de a dezvolta domeniul administraţiei publice prin cercetările ştiinţifice profesioniste. 
La conferință au participat profesori, doctoranzi şi masteranzi ai Academiei, reprezentanţi ai Parlamentului, Guvernului, Academiei de Ştiinţe a Moldovei, ai autorităţilor publice centrale şi locale, oameni de ştiinţă, precum şi oaspeţi de onoare din Cehia şi Bulgaria. Cu acest prilej au fost prezentate rapoarte şi comunicări ştiinţifice în domeniul administraţiei publice, în contextul parcursului european al Republicii Moldova.
Președintele József Birtalan a apreciat buna colaborare pe care Agenția a dezvoltat-o pe parcursul anilor cu Academia de Administrare Publică din Republica Moldova, colaborare care va continua și prin punerea în aplicare a activităților prevăzute pentru anul 2015.

